कक्राझार , 5 डिसेम्बर : कक्राझार जिल्लानि गुबुन मोनसे बियाबनि बिजाथि एबा 9 नं बनरगाव बियाबनि बि पि एफ दोलोनि बिजाथि राजिब ब्रह्मआ दोलोनि मोनसे बिसायख'थियाव बाहागो लानानै गावनि मोन्दांथिनि गेजेरजों बुंनाय बायदिब्ला बि पि एफ दोलोआ फैगौ बिसायख'थि फोसावदिंनायाव 25 निफ्राय 30 मासिखौ देरहानानै फिन बि टि सि खुंथायखौ दखल खालामनो हाफिनगोन । अदेबानि हाग्रामा महिलारिआनो बि टि सिनि गाहाय खुंगिरि जाफिनगोन होन्नानै राजिब ब्रह्मआ दाबि खालामो । दोलोनि खुंनाय मेलआव रोजा - रोजा सुबुंफोरा बाहागो लानाय बे मेलआवनो इउ पि पि एल दोलोनि सा 400 हेफाजाबगिरिफोरा बि पि एफ दोलोआव हाबो । मेल जोबनायनि उनाव खौरांगिरिजों जानाय मोगा - मोगियाव 9 नं बनरगाव बियाबनि बि पि एफ दोलोनि बिजाथि राजिब ब्रह्मआ बुङोदि , बनरगाव बियाबआव बि पि एफ आरो इउ पि पि एल दोलोनि सानै बिजाथि दं । नाथाय बे बियाबआव आंनि देरहानाया रोखा होन्नानै दाबि खालामो । ब्रह्मआ बुंबावोदि , आं 12 निफ्राय 13 रोजा भटनि फारागथियाव देरहानो हागोन । मैया बि जे पिनि राइज्योयारि आफादगिरि रन्जित कुमार दासआ बनरगाव बियाबआव फोसावदिंनो फैदोंमोन । नाथाय बे मेलआव सुबुंनि बाहागो लानाया जोबोद खम । बिजाथि राजिब ब्रह्मआ खौरांगिरिफोरनि सिगाङाव मिथिहोनाय बायदिब्ला हरनि 10 रिंगा समाव इउ पि पि एल दोलोनि मावथिफोरा गंनै उइंगार गारि लानानै जोंनि बि पि एफनि मावख'आव गाग्लोबो आरो बाइकखौ थेर - बेथेर खालामनायजों लोगोसे दाल'वाबारिनि नारियाबारियाव थानाय गुबुन गंसे मावख'खौबो ख'हा खालामदों होन्नानैबो अजद खालामो । 
बि पि एफ दोलोआ 25 निफ्राय 30 मासिखौ देरहागोनः राजिब ब्रह्म